**Indledning****:**

For at udfærdige en jernbanesikkerhedsinstruktion samt instruere, skal man være uddannet SR arbejdsleder eller sporspærringsleder/jernbanearbejdsleder.

Udfærdiger, og den der instruerer, skal være ansat ved – eller være indlejet til en entreprenør, der har fået anerkendt deres DS 21001 certifikat, til Ydelseskategori 1, *’Jernbanesikkerhedsmæssige ydelser’*, af Banedanmark. Dokumentation for Banedanmarks (Kvalitet & Sikkerhed) anerkendelse af DS 21001 certifikat skal kunne fremsendes, hvis det bliver efterspurgt.

**Generelt for udfyldelse af en Jernbanesikkerhedsinstruktion:**

Der skal tages aktivt stilling til hvert enkelt punkt i skabelonen. Er punktet ikke relevant for det pågældende arbejde, påføres ”intet”. Punkterne må ikke slettes.

Ved revision og/eller en forlængelse af en tidligere godkendt jernbanesikkerhedsinstruktion, skal den indsendes til fornyet godkendelse, og den skal kun indeholde de arbejder, som skal udføres i den periode, som jernbanesikkerhedsinstruktionen nu er gyldig for.

Ved ændring af arbejdsmetode, tilføjelse af opgaver, anvendelse af andre maskiner/redskaber, f.eks. fra stillads til lift m.m., skal der foretages en fornyet risikovurdering og jernbanesikkerheds-instruktionen skal sendes ind til fornyet godkendelse.

Ønskes der revidering af gældende jernbanesikkerhedsinstruktionen, anføres de ønskede ændringer med rød tekst under det ønskede afsnit. Teksten der ønskes erstattet ~~overstreges~~, så ændringen tydeligt kan ses. Først efter godkendelse fra en Sikkerhedskoordinator, er ændringen gældende.

Der må ikke anvendes stationsforkortelser.

Det er den, der har udfærdiget instruktionen, der skal indsende instruktionen fra egen mailadresse.

Er det undtagelsesvis ikke muligt for udfærdiger af instruktionen at sende fra egen mail, er det dog tilladt, at en anden gør det. I det tilfælde skal, udfærdiger af instruktionen være med som cc.

Ved indsendelse af jernbanesikkerhedsinstruktioner m.m. skal strækningsnummer, samt en kort beskrivelse af opgaven fremgå af emnefeltet og filnavnet, startende med strækningsnummer.
*F.eks. Strækningsnummer\_sorø\_nyt perrontag\_xxx.*

Hver mail må kun indeholde et strækningsnummer.

**Infrastruktur – vedligehold:**

*Landsdækkende planer ”strkn. alle”. Instruktioner, der er gældende for flere strækninger ”strkn. flere”. Er der en ”station”, der ligger på flere strækninger, vælges den mest relevante.*

**Jernbanesikkerhedsinstruktioner der ikke opfylder ovenstående krav, vil blive sendt retur.**

**Jernbanesikkerhedsinstruktionen skal udfyldes på følgende måde:**

**Sidehoved:** Dato, godkendt af samt løbenummer er forbeholdt Sikkerhedskoordinatoren.

**ORF/ORS/SR:** Hvilket reglement, SR-ORF-ORS, der er gældende på arbejdsstedet.

**Bygherre Anlæg /Infrastruktur:** Her markeres med X, om det er Anlæg eller Infrastruktur/ vedligehold (Sikkerhedskoordinatorer i Kvalitet & Sikkerhed), der skal godkende jernbanesikkerhedsinstruktionen. Dette er også gældende, når det er 3. Part / ekstern bygherre.

**Projektbeskrivelse:** Her beskrives kort hvilket projekt, arbejdet foregår under.

**Projekt-id og Kontraktnummer:** For Anlæg noteres begge numre. For Infrastruktur/vedligehold noteres kontraktnummer. Er der endnu ikke oprettet et kontraktnummer, påføres kontraktnavn samt kontaktperson fra Banedanmark.

**Ekstern bygherre – 3.part:** Her skrives navnet på bygherren. Den, der betaler og ejer opgaven. Det kan være DSB, Forsyningsselskab, Vejdirektoratet, private el. andre.

Husk at markere med X, om det er Anlæg eller Infrastruktur/ vedligehold (Sikkerhedskoordinatorer i Kvalitet & Sikkerhed), der skal godkende jernbanesikkerhedsinstruktionen.

**Strækning:** F.eks. 23.

**Station/mellem stationer**. F.eks. Langå eller Struer – Vinderup.

**Entreprenør, der har kontrakt med bygherre:** Navnet på entreprenøren, der har hovedopgaven/-kontrakten.

**DS 21001 certifikat-id:** Id fra DS 21001 certifikat.

**Udfærdiget af:** Dato, navn og telefonnummer på den, der har udfærdiget jernbanesikkerheds-instruktionen. Udfærdiger kan bede anden person, om at besigtige et arbejdssted.

**Firma:** Navn på virksomheden, hvor udfærdiger er ansat samt DS 21001 certifikat-id.

**Kompetencer:** Udfærdigers kompetence. SR 1/2, OR-S/F 1/2.

Udfærdiger skal have gældende kompetencer jf. kompetenceoversigten i uddannelseskompendierne.

**Hvis indlejet,** **firmanavn:** Navn på virksomheden under hvis sikkerhedsansvar jernbanesikkerheds-instruktionen udarbejdes samt DS 21001 certifikat-id.

**Besigtiget af/dato**: Her påføres navn og dato.

**Firma:** Navn på virksomheden, hvor besigtigers er ansat.

**Kompetencer:** Besigtigers kompetence. SR 1/2, OR-S/F 1/2.

Besigtiger skal have gældende kompetencer jf. kompetenceoversigten i uddannelseskompendiet.

**Besigtigelse foregået ved:** Besigtigelse foregår som udgangspunkt på arbejdsstedet, men kan i visse tilfælde, efter aftale med Banedanmarks Sikkerhedskoordinatorer, udføres ved hjælp af BaneGis, foto og andet, såfremt disse informationer med sikkerhed er opdateret.

***Definition af besigtigelse.***

*Besigtigelse af arbejdsstedet skal være fortaget indenfor 3 måneder.*

*At man har kendskab til arbejdsstedets fysiske forhold f.eks:*

* *Afstand til kørestrømsanlægget / - nærmeste skinne*
* *Er der plads til hegn mod trafikeret spor*
* *Vil arbejdet kræver dispensationer/tilladelser*
* *Andre forhold, der er nødvendige for god planlægning af jernbanesikkerheden i forhold til den konkrete opgave.*

***Undtaget besigtigelse:***

*Arbejder, hvor planlægningen foregår med Log – og fejlretningsbogen (”Logbogsplaner”) er undtaget besigtigelse.*

**Punkter:**

Der skrives med tynd skrift.

**1. Periode for arbejdets udførelse:**

Dette er også gyldighedsperiode.

Det er det forventede planlagte tidsrum, og ikke bare resten af året.

**2. Arbejdsopgave:**

Her anføres kort og præcist, hvilket/hvilke konkret arbejde instruktionen omfatter.

**3. Arbejdsområde/sted:**

Her anføres afgrænsningen af arbejdsområdet præcist beskrevet f.eks. til og fra km og ved hvilket spor evt. i form af en skitse / et billede som bilag, således at der ikke kan være tvivl om arbejdsområdets beliggenhed.

**4. Hvilke maskiner, værktøjer,** **redskaber, stillads mv. anvendes der:**

F.eks. gravemaskine u/3 m, stillads og håndværktøj.

**5. Instruktion:**

Medarbejderne instrueres inden arbejdet påbegyndes. Medarbejdere som kommer efter, at arbejdet er i gang sat, skal instrueres inden vedkommende påbegynder arbejdet.

Medarbejderne skal skrive under på, at de har modtaget instruktionen, og underskrifterne skal kunne opbevares tilgængeligt og kunne fremvises på forlangende af Banedanmarks Sikkerhedskoordinatorer, Undersøgelsesvagter og Trafikstyrelsen. (Bilag til jernbanesikkerheds-instruktion).

Her anføres, hvis der skal være en SR-arbejdsleder til stede, f.eks. ved kørestrømsafbrydelser eller at dette er vurderet nødvendigt af en Sikkerhedskoordinator.

**6. Arbejdets udførsel:**

Her beskrives arbejdet i detaljer, og hvordan det udføres og hvordan jernbanesikkerheden omkring arbejdet håndteres. evt. i form af en skitse eller et billede som bilag.

**7. Forhold vedr. færden og adgangsveje:**

Der skal tages stilling til forholdet angående adgangsveje, evt. som bilag.

Her beskrives, hvordan personer, materialer mm. kommer frem til arbejdsstedet, adgangsveje mm.

Det kan f.eks. være forbud mod at færdes særlige steder / områder, eller angivelse af særlige adgangsveje, evt. i form af en skitse eller et billede som bilag.

**8. Forhold vedr. publikum:**

Ved arbejder på perron, skal afspærring etableres, således der ikke opstår fare for publikum.

Hvis der i forbindelse med arbejdet graves huller på perronen, skal der altid etableres afspærring.

Materialer mv. skal lægges, således at det ikke hindrer publikums færden på perronen.

Ved arbejder, hvor afskærmninger opsættes i sikkerheds- eller opholdszonen, skal der foreligge en dispensation for dette. Ansøgning sker via Banedanmarks systemansvarlige for Fritrumsprofiler (ved spørgsmål om ansøgningsproces kontakt dispensation@bane.dk). Denne vedlægges jernbanesikkerhedsinstruksen som bilag.

**9. Hvordan sikres, der mod overskridelse af sikkerhedsafstanden til trafikeret spor for personer:**

Her beskrives hvor og hvordan overskridelse af sikkerhedsafstand mod nabospor er planlagt sikret, enten med hegn, afskærmning, tydelig og fysisk hindring i terrænet, personsikring eller aftaler om undladelse af hegn m.v. ved f.eks. meget stor sporafstand. evt. i form af en skitse eller et billede som bilag.

**10. Hvordan sikres, der mod overskridelse af sikkerhedsafstanden til trafikeret spor for maskiner/kraner:**

*Med maskiner menes der gravemaskiner, kraner, lastbiler, dumpere mf. samt bevægelige dele og løftede emner på alle typer maskiner i øvrigt.*

F.eks: Krøjestop eller maskinen er placeret fysisk, så den ikke kan overskride sikkerhedsafstanden mm., og hvordan de håndteres i opholdszonen eller uden for sikkerhedsafstanden.

Det er vigtigt, at det er beskrevet for hver enkelt maskine/køretøj, i henhold til pkt. 4, hvordan dette sikres mod overskridelse af sikkerhedsafstanden. F.eks. gravemaskine sikres med elektronisk krøjestop.

Ved tekniske foranstaltninger, så som krøje- og eller højdestop, skal der indregnes udskud og kranens mobilitet i forhold til det aflåste system. Det skal sikres og beskrives, at en teknisk funktion hindrer arbejde i sikkerhedsafstand til spor i drift.

Ved spunsning anføres type og maskine som anvendes. Hvilke sikkerhedsanordninger som anvendes for at sikre at emnerne ikke kommer ind for sikkerhedsafstanden til trafikeret spor samt respektafstanden til køreledningsanlægget.

Dokumentation herfor, kan være:

* Maskine type.
* Skitse/billede af arbejdsområdet, både for maskine, kran og sikkerhedsgrænser. Dette inkl. maskinens/krans radius.

**11a. Kørestrømstekniske forhold:**

Her anføres / beskrives f.eks.

* Respektafstanden til køreledningskonstruktioner i nærheden af arbejdspladsen, evt. med skitse som bilag, hvor de spændingsførende konstruktioner er indtegnet.
* Om hele eller dele af arbejdet kræver kørestrømsafbrydelse.
* Særlige forhold omkring beskyttelsesjording af f.eks. maskiner eller afskærmning, der er i nærheden af spændingsførende køreledningskonstruktioner. Endvidere om arbejdende maskiner og kraner har forbindelse til jord (Jordforbindelse).
* I hvilket omfang der er givet tilladelse til opgravninger i nærheden af køreledningsmaster og fundament.
* Forholdsregler, hvis arbejdet kræver afbrydelse af nedledere og stropper.
* Forholdsregler, hvis returstrømskablet skal arbejdsjordes.
* I hvilket omfang der evt. er indgået en entreprenøraftale (Entreprenøren med ansvaret for et specifikt område).
* Hvis der skal træffes foranstaltninger vedr. kørestrømsanlægget, f.eks. restriktioner, særlige tilsyn eller særlige tilladelser i forhold til gældende regler.

**11b. Hvordan sikres der mod overskridelse af respektafstanden for maskine/kran:**

Højde-/krøjestop, maskinens placering m.m.

**11c. Sicat anlæg - ved kørestrømsafbrydelse:**

Et opmærksomhedspunkt. Her svares der JA eller NEJ

**12. Bilag**

Her beskrives, hvilke bilag der er tilknyttet jernbanesikkerhedsinstruktionen. F.eks.

* Kørestrømsafbrydelse
* Gravetilladelse
* Trafikmeddelelse
* Dispensationer
* Billeder og skitser f.eks af byggepladsen, oversigts tegninger med kran radier, afskærmningstype o. lign.
* Dokumentation på maskiner / kraner o. lign.

**13. Toghastighed, sikkerhedsafstand og udsigtslængde:**

Her anføres toghastighed og sikkerhedsafstand for personer.

**14. Toghastighed, sikkerhedszone**

Her anføres toghastighed samt sikkerhedszone for arbejde på perroner.

**15. Uheld, uregelmæssigheder og alarmering**

**16. Telefonliste:**

Her anføres kommunikationsmuligheder med relevant stationsbestyrer/trafikledere f.eks. telefonnummer, navne og telefonnumre på Sikkerhedskoordinator, Instruktør eller SR-arbejdsleder / sporspærringsleder / jernbanearbejdsleder, udfærdiger af jernbanesikkerhedsinstruktion og i nødvendigt omfang den/de driftsansvarlige.

**17. Kvittering for instruktion**

Her skal den enkelte medarbejder og den, der har instrueret kvittere, med tydeligt navn, efter at have modtaget/givet instruktion.

#